**Mehmet Oz**, virallisesti turkiksi **Mehmet Cengiz Öz** (s. 11. kesäkuuta 1960), on turkkilais-amerikkalainen TV-lääkäri ja republikaanipoliitikko. Hänen televisiossa lääkärinä tekemänsä kannanotot ovat herättäneet keskustelua muun muassa ravintolisien mainosten eettisyydestä ja TV-lääkärien vastuullisuudesta.

Tausta ja yksityiselämä
-----------------------

Ozin vanhemmat muuttivat Turkista Yhdysvaltoihin vuonna 1955. Isä, Mustafa, kasvoi köyhissä oloissa Turkin keskiosissa, mutta ansioitui koulussa ja pääsi stipendin ansiosta Yhdysvaltoihin. Äitinsä, Sunan, puolelta Oz edustaa Kaukasuksen tšerkasseja, jotka muuttivat 1860-luvulla Osmanien valtakuntaan Venäjän valloitettua näiden kotiseudun.

Mehmet Oz itse on syntynyt Clevelandissa, Ohion osavaltiossa vuonna 1960. Oz kuitenkin kasvoi Philadelphian rajalla Pennsylvaniassa. Hän aloitti lääketieteen opintonsa Harvardissa. Hän siirtyi sittemmin Pennsylvanian yliopistoon. Lääketieteen lisäksi Oz opiskeli myös kauppatieteitä, ja vuonna 1986 hän valmistui tuplamaisteriksi (lääke- ja kauppatiede).

Vuonna 1985 Oz meni naimisiin Lisa Ozin (os. Lemole) kanssa, joka on myös toiminut televisiojuontajana. Parilla on neljä lasta.

Uskonnolliselta vakaumukseltaan Oz on suufilainen. Hän on kuvaillut itseään sekä maalliseksi muslimiksi että hengelliseksi. Ozin isä oli harras muslimi kun taas äiti oli sekulaarisempi kemalismin kannattaja. Oz puhuu äidinkielenään sekä englantia että turkkia.

### Kansalaisuus

Oz on sekä Yhdysvaltain että Turkin kansalainen. Oz on kertonut viettäneensä kesiä Turkissa nuoruudessaan. Tuolloin hän myös tutustui muihin kuin perinteisen lääketieteen parannuskeinoihin.

Huolimatta siitä, että mikään laki ei estä kaksoiskansalaisia toimimasta senaattoreina, Ozin kaksoiskansalaisuus heräti kysymyksen hänen uskollisuudestaan Yhdysvaltoja kohtaan. Kampanjoidessaan vuoden 2022 välivaaleissa Oz lupasi maaliskuussa luopuvansa Turkin kansalaisuudestaan, mikäli tulee valituksi. Oz on kertonut pitäneensä Turkin kansalaisuutensa, koska hänen Turkissa asuva äitinsä sairastaa Alzheimerin tautia ja Oz kertoi hoitavansa tätä.

1980-luvun alussa Oz palveli 60 päivän ajan Turkin maavoimissa, jottei menettäisi Turkin kansalaisuuttaan.

Ura lääkärinä
-------------

Valmistututtuaan lääkäriksi Oz siirtyi Columbian yliopiston alaisuudessa toimivan Presbyterian Hospital -sairaalan (nyk. NewYork-Presbyterian Hospital) tutkijaksi erikoistuen kardiologiaan. Vuonna 1993 hän alkoi toimimaan täyspäiväisenä sydänkirurgina ja hyödyntämään vaihtoehtoista lääketiedettä, kuten hypnoosia ja akupunktiota, potilaidensa hoidossa.

Vuonna 2001 hänet nimitettiin professoriksi. Tän toimi tässä virassa virallisesti vuoteen 2018 asti, kunnes hänestä tuli emeritusprofessori.

Vuonna 2003 Oz perusti säätiön nimeltä HealthCorps, jonka hallituksen puheenjohtajana hän myös toimii ja joka keskittyy amerikkalaisen nuorison terveysongelmiin, erityisesti ylipainoon.

Ura viihdeteollisuuden parissa
------------------------------

Vuonna 2005 Oz kirjoitti yhdessä Michael F. Roizenin kanssa kirjan nimeltä *YOU: The Owner’s Manual*. Kirjasta tuli todella suosittu, minkä johdosta Oprah Winfrey kutsui kirjailijat ohjelmaansa. Kolme vuotta myöhemmin Oz ja Roizen alkoivat juontamaan päivittäistä radio-ohjelmaa, jossa he tarjosivat terveysneuvontaa.

Oz esiintyi Oprah-ohjelmassa yhteensä 55 jakson verran, kunnes sai oman ohjelman nimeltä *The Dr. Oz Show* vuonna 2009. Oprah tarjoutui tuottamaan ohjelman omistamansa Harpo Productions -tuotantoyhtiön kautta. Ohjelmaa tehtiin yhteensä 13 tuotantokautta, kunnes se lopetettiin vuonna 2022 Ozin pyrkiessä senaattiin. Tilalle tuotiin *The Good Dish* -niminen ruokaohjelma, jonka yhtenä juontajana oli Ozin tytär Daphne Oz.

### Senaatin kuulustelu vuonna 2014

Televisiouransa aikana Oz markkinoi lukuisia tuotteita, joista näkyvimmät liittyivät painonpudotukseen. Merkittävällä osalla näistä ei ollut mitään lääketieteellisesti todistettua vaikutusta. Markkinoinnissa korostuivat mm. sanat "ihme" ja "taianomainen". Oz markkinoi mm. vadelmavalmistetta "ykkösihmeeksi pullossa, joka polttaa kehosi rasvan". Kesäkuussa 2014 Yhdysvaltain senaatin kuluttajainsuojasta vastaava valiokunta määräsi Ozin kuultavaksi.

Terveystuotteet, joita hän mainitsi nimeltä, herättivät välittömästi suurta kiinnostusta tavallisten ihmisten keskuudessa ja niiden myyntiluvut lähtivät valtavaan nousuun. Tätä alettiin sittemmin kutsua tohtori Oz -ilmiöksi (engl. *Dr. Oz Effect*). Tätä hyödynsivät myös sellaiset huuhaa-tuotteet, joiden teho ei perustu lääketieteelliseen tutkimukseen. Tohtori Oz -ilmiön katsottiin hälventäneen lääketieteen ja viihteen välistä rajaa.

Oz puolustautui senaatin valiokunnan edessä sanomalla, että oli uhri, jonka sanomisia ravintolisiä valmistavat yritykset vääntelivät kuluttajien harhaanjohtamiseksi. Lisäksi Oz sanoi, että on tottunut käyttämään värikästä kieltä puhuessaan terveystuotteista. Valiokunta kuitenkin katsoi Ozin olevan osasyyllinen harhaanjohtavassa markkinoinnissa.

Poliittinen ura
---------------

Vuonna 2018 presidentti Donald Trump nimitti Ozin presidentin urheilu-, terveys- ja ravitsemusneuvostoon kahdeksi vuodeksi. Ozin nimitys uusittiin vuonna 2020 Trumpin presidenttikauden lopulla. Maaliskuussa 2022 presidentti Joe Biden pyysi Ozia eroamaan, koska tämä oli ehdolla Yhdysvaltain senaatin vaaleissa.

Marraskuussa 2021 Oz ilmoitti lähtevänsä ehdolle Yhdysvaltain senaatinvaaleissa, jossa Pennsylvanian toinen senaattorin paikka olisi tarjolla. Hänen mukaansa liittovaltion toiminta koronaviruspandemian aikana ei ollut kehuttavaa, ja hän lupasi korjata järjestelmän. Lähtiessään ehdokkaaksi Oz myös lopetti uransa viihdeteollisuuden parissa keskittyäkseen politiikkaan.

Ozin asuinpaikka, joka vaikuttaa hänen poliittisiin oikeuksiinsa, on ollut epäselvä. Joulukuussa 2020 Ozin kerrottiin olevan Pennsylvanian asukas, joka asui appivanhempiensa omistamassa talossa Montgomeryn piirikunnassa. Ozin kerrottiin maksavan asunnosta "markkinahintaista" vuokraa. Tätä ennen Oz asui New Jerseyn puolella yli 30 vuoden ajan. Hän on rekisteröitynyt äänestäjäksi Pennsylvaniassa, ja hänellä on myös osavaltion myöntämä ajokortti. Pennsylvanian laki vaatii, että äänestäjäksi rekisteröityvä osoittaa aikomusta asettua siihen vaalipiiriin, jossa hän suunnittelee äänestävänsä.

Oz voitti republikaanien esivaalit kesäkuussa 2022 ja oli jo pari kuukautta aikaisemmin saanut entisen presidentin Donald Trumpin julkisen tuenilmauksen. Demokraatit valitsivat omaksi ehdokkaakseen Pennsylvanian silloisen varakuvernöörin, John Fettermanin. Fetterman voitti vaalit saatuaan 51,25 % äänistä.

Hävittyään vaalit Oz soitti Fettermanille seuraavana päivänä ja onnitteli tätä vaalivoiton johdosta, mitä kummaksuttiin, koska Trumpin tukemat ehdokkaat ovat yleensä kiistäneet vaalien tulokset tappionsa jälkeen.

### Poliittisia kantoja

Vuonna 2007 Oz kuvaili olevansa maltillinen republikaani, ja kertoi poliittisiksi esikuvikseen Arnold Schwarzeneggerin ja Theodore Rooseveltin.

Oz on kertonut kannattavansa kannabiksen lääketieteellistä käyttöä. Hän kertoi Larry Kingin haastattelussa muuttaneensa kantaansa kannabiksen suhteen erittäin kielteisestä huomattavasti sallivampaan suuntaan. Kannabiksen viihdekäytön laillistamista hän ei kuitenkaan kannata.

Lokakuussa 2022 Oz kertoi, ettei kannata liittovaltion tasoista lainsäädäntöä aborttioikeuden kohdalla. Sen sijaan hänen mukaansa päätös kuuluu "naisille, lääkäreille ja paikallisille poliittisille johtajille".

Omaisuus
--------

Yhdessä vaimonsa kanssa Oz omistaa väitetysti kymmenen kiinteistöä Yhdysvaltain itärannikolla ja Turkissa. Näihin kuuluivat 830-neliöinen kartano ja kerrostaloasunto New Jerseyssa, 650-neliöinen omakotitalo Pennsylvaniassa, kaksi kerrostaloasuntoa Manhattanilla, merenrantakartano ja maatila Floridassa, kaksi asuinrakennusta Sariyerissa sekä yksi opiskelija-asunto Konyassa.

Ozin omaisuuden arvo liikkuu 100–315 miljoonan dollarin välillä.

Kunnianosoituksia
-----------------

* Maailman 500 vaikutusvaltaisinta muslimia (2022)
* Maailman 100 vaikutusvaltaisinta ihmistä (*TIME*, 2008)

Lähteet
-------

1. 1 2 3  Dr. Mehmet Oz | Faces of America *PBS*.  4.1.2010. Viitattu 24.10.2023. (englanniksi)
2. 1 2 3 4  Belluz, Julia: The making of Dr. Oz: How an award-winning doctor turned away from science to embrace fame *Vox*.  16.4.2015. Viitattu 24.10.2023. (englanniksi)
3. ↑  Reid, Stassi: Strange Things About Dr. Oz's Marriage *Nicki Swift*.  17.7.2019. Viitattu 24.10.2023. (englanniksi)
4. ↑  Oz's Senate bid could be a Muslim first but is 'complicated' *AP News*.  25.8.2022. Viitattu 24.10.2023. (englanniksi)
5. 1 2  Hammond, Joseph: Celebrity surgeon Dr. Oz seeks to be first Muslim elected to the US Senate *Religion News Service*.  2.12.2021. Viitattu 24.10.2023. (englanniksi)
6. ↑  The Wizard of Dr Oz *talkturkey.us*.  19.7.2009.  Arkistoitu 2010. Viitattu 24.10.2023. (englanniksi)
7. ↑  Mehmet Oz Says He'll Give Up Dual Citizenship If Elected To Senate *HuffPost*.  16.3.2022. Viitattu 24.10.2023. (englanniksi)
8. ↑  Dr. Oz's vote in 2018 Turkish election renews criticism *ABC News*.  4.5.2022. Viitattu 24.10.2023. (englanniksi)
9. 1 2 3 4 5  Mehmet Oz | Biography, Senate, TV Show, & Facts *Encyclopædia Britannica*.  27.9.2023. Viitattu 24.10.2023. (englanniksi)
10. ↑  Columbia University Quietly Changes Dr. Oz's Position Amid Senate Run *HuffPost*.  12.1.2022. Viitattu 24.10.2023. (englanniksi)
11. ↑  Kurtz, Judy: ‘Dr. Oz’ to go off air on Jan. 14 amid Senate bid *The Hill*.  13.12.2021. Viitattu 24.10.2023. (englanniksi)
12. ↑  Oprah endorses John Fetterman over Dr. Mehmet Oz in Pennsylvania Senate race *CBS News*.  4.11.2022. Viitattu 24.10.2023. (englanniksi)
13. ↑  Specter, Michael: The Operator *The New Yorker*.  27.1.2013. Viitattu 24.10.2023. (englanniksi)
14. ↑  Haiken, Melanie: Dr. Oz's 10 Most Controversial Weight Loss Supplements *Forbes*.  18.7.2014. Viitattu 24.10.2023. (englanniksi)
15. ↑  A. B. C. Dr. Oz Scolded by Senators for 'Miracle' Weight Loss Claims *ABC News*. Viitattu 24.10.2023. (englanniksi)
16. ↑  How 'The Dr. Oz Effect' Has Hooked American Consumers *NBC News*.  19.6.2014. Viitattu 24.10.2023. (englanniksi)
17. 1 2  Senate criticizes Dr. Oz for weight loss claims *CNN*.  18.6.2014. Viitattu 24.10.2023. (englanniksi)
18. ↑  Ward, Ian: ‘The Scientific Community Is Almost Monolithic Against You’: When Dr. Oz Went to the Senate *POLITICO*.  1.12.2021. Viitattu 24.10.2023. (englanniksi)
19. ↑  Judd, Donald & Vazquez, Maegan: Biden requests Mehmet Oz and Herschel Walker resign from presidential council or be terminated *CNN Politics*.  24.3.2022. Viitattu 24.10.2023. (englanniksi)
20. ↑  Tamari, Jonathan & Seidman, Andrew: Dr. Oz is expected to join Pa.’s U.S. Senate race *The Philadelphia Inquirer*.  29.11.2021. Viitattu 24.10.2023. (englanniksi)
21. ↑  Tamari, Jonathan; Briggs, Ryan W. & Lai, Jonathan: Does Mehmet Oz live in Pennsylvania? *The Philadelphia Inquirer*.  2.12.2021. Viitattu 24.10.2023. (englanniksi)
22. ↑  Sabes, Adam: Former President Trump endorses Dr. Oz for US Senate in Pennsylvania *Fox News*.  9.4.2022. Viitattu 24.10.2023. (englanniksi)
23. ↑  Dr. Oz wins Pennsylvania GOP Senate primary by 951 votes, final tally shows *CBS News*.  8.6.2022. Viitattu 24.10.2023. (englanniksi)
24. ↑  Here are the key election results from Pennsylvania *NPR*.  2022. Viitattu 25.10.2023. (englanniksi)
25. ↑  Cillizza, Chris: Mehmet Oz did something that shouldn't be remarkable after his loss *CNN Politics*.  9.11.2022. Viitattu 24.10.2023. (englanniksi)
26. ↑  Pennsylvania Republicans baffled by celebrity doctor’s Senate bid *POLITICO*.  19.11.2021. Viitattu 24.10.2023. (englanniksi)
27. ↑  Another Celebrity Doctor Publicly Supports Medical Marijuana *HuffPost*.  14.5.2014. Viitattu 25.10.2023. (englanniksi)
28. ↑  Cillizza, Chris: Dr. Oz's awful answer on abortion *CNN Politics*.  26.10.2022. Viitattu 25.10.2023. (englanniksi)
29. ↑  Bouza, Kat: Those 10 Houses Dr. Oz Owns? They're Actually 'Properties' *Rolling Stone*.  18.8.2022. Viitattu 24.10.2023. (englanniksi)
30. ↑  Dr. Oz made reputation as a surgeon, a fortune as a salesman *AP News*.  20.10.2022. Viitattu 25.10.2023. (englanniksi)


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Norja
* Ranska
* BnF data
* Saksa
* Israel
* Yhdysvallat
* Latvia
* Japani
* Tšekki
* Kreikka
* Korea
* Alankomaat
* Puola

 |
|  |
| Tieteilijät | 
* Scopus

 |
|  |
| Muut | 
* IdRef

 |

 |